Hodnotiteľ

Kategória ponúkanej cloudovej služby U2, U3, U4

príloha č. 1E

**Obsah**

[Úvod 2](#_Toc157001535)

[1.1 Pôsobnosť hodnotiteľa pre jednotlivé kategórie ponúkanej cloudovej služby. 2](#_Toc157001536)

[1.2 Akreditácia hodnotiteľa 2](#_Toc157001537)

[1.2.1 Kvalifikačné predpoklady hodnotiteľa U2 3](#_Toc157001538)

[1.2.2 Akreditačný proces hodnotiteľa 3](#_Toc157001539)

[1.2.3 Ukončenie platnosti akreditácie alebo odobratie akreditácie hodnotiteľa 4](#_Toc157001540)

# Úvod

Dôvera v kvalitu cloudových služieb alebo poskytovateľov služieb súvisiacich s cloudovými službami, ako aj transparentnosť rôznych charakteristík a rámcových podmienok sú dôležitými predpokladmi pre rozhodnutie o použití alebo výbere. Pre tento účel MIRRI vytvoril systém hodnotenia cloudových služieb, ktoré sa stávajú súčasťou hybridného katalógu cloudových služieb. V rámci hodnotenia je dôležitá úloha osoby, ktorú MIRRI stanoví na základe kritérií, ktoré sú definované týmto dokumentom.

## Pôsobnosť hodnotiteľa pre jednotlivé kategórie ponúkanej cloudovej služby.

Kategória ponúkanej cloudovej služby U1 nevyžaduje hodnotiteľa, nakoľko pre túto kategóriu cloudovej služby vypĺňa požadovaný dotazník samotný záujemca o poskytovanie ponúkanej cloudovej služby. MIRRI v tomto prípade vykonáva funkcie kontrolného a dohliadajúceho orgánu s právomocou preverovať skutočnosti, uvedené v dotazníku č. 1 pre samohodnotenie.

Pre akreditáciu ponúkanej cloudovej služby kategórie U2, U3, U4 je funkcia hodnotiteľa nutná.

* Cloudovú službu **kategórie U2** posudzuje priamo hodnotiteľ. Hodnotiteľov vyberá a akredituje priamo MIRRI, pričom MIRRI zároveň vykonáva priamy dohľad nad hodnotiteľmi.
* Cloudovú službu **kategórie U3, U4** posudzuje certifikovaný Auditor kybernetickej bezpečnosti podľa zákona č. 69/2018 Z. z. (Zákon o kybernetickej bezpečnosti a o zmene a doplnení niektorých zákonov). Hodnotiteľov zabezpečí MIRRI v súčinnosti s NBÚ.

V rámci efektívneho výkonu činnosti hodnotiteľa by MIRRI ako riadiaci a kontrolný orgán pôsobnosti hodnotiteľov mal klásť dôraz na rovnomerné regionálne rozdelenie (pokrytie jednotlivých územných celkov na území SR) hodnotiteľmi z dôvodu dostupnosti certifikácie ponúkaných cloudových služieb záujemcom z rôznych regiónov ako aj ekonomickej efektívnosti (zbytočná preprava na väčšie vzdialenosti).

## Akreditácia hodnotiteľa

Pre akreditáciu ponúkanej cloudovej služby kategórie U1 sa nevyžaduje funkcia hodnotiteľa (je nahradená samohodnotením).

Funkcia hodnotiteľa je relevantná pre certifikáciu ponúkanej cloudovej služby kategórie U2, kategórie U3, kategórie U4.

Žiadosť o akreditáciu na výkon funkcie hodnotiteľa cloudových služieb, kategórie U2 doručí záujemca na MIRRI. MIRRI ako riadiaci a koordinačný orgán po posúdení formálnych náležitostí (splnenie kvalifikačných a odborných predpokladov pre vykonávanie funkcie hodnotiteľa) rozhodne o zaradení záujemcu ako uchádzača do akreditačného procesu.

Hodnotiteľov na výkon funkcie hodnotiteľa cloudových služieb, kategórie U3 a U4, ktorým musí byt certifikovaný audítor kybernetickej bezpečnosti zabezpečí MIRRI v súčinnosti s NBÚ.

### Kvalifikačné predpoklady hodnotiteľa U2

Základným kvalifikačným predpokladom pre vykonávanie funkcie hodnotiteľa je odborná prax v oblasti IKT, ktorú záujemca o vykonávanie funkcie hodnotiteľa zdokladuje predložením profesného životopisu. V životopise záujemca uvedie aj kontaktné osoby, u ktorých je možné údaje uvedené v životopise overiť. Pre osoby s úplným vysokoškolským vzdelaním je požadovaná prax v obore IKT v minimálnej dĺžke trvania 5 rokov, pre osoby s úplným stredoškolským vzdelaním je minimálna dĺžka trvania 10 rokov odbornej praxe.

Ak je záujemca držiteľom odborných a profesijných certifikátov v obore IKT, tieto priloží k predkladanému životopisu vo forme neoverených kópií. Originály týchto certifikátov je záujemca povinný na požiadanie predložiť MIRRI.

Ďalším predpokladom záujemcu je bezúhonnosť, ktorú si MIRRI overí v registri trestov na základe údajov získaných od záujemcu. Záujemca pri predkladaní žiadosti o akreditáciu priloží písomné vyhlásenie (vlastnoručne podpísané), v ktorom bude deklarovaný záväzok vykonávať funkciu hodnotiteľa objektívne, nezaujato a nestranne v súlade s dobrými mravmi.

### Akreditačný proces hodnotiteľa

Po prijatí žiadosti záujemcu o vykonávanie funkcie hodnotiteľa MIRRI ako kontrolný a riadiaci orgán po posúdení kvalifikačných predpokladov zaradí do akreditačného procesu. Samotná akreditácia pozostáva z akreditačného školenia v rozsahu 16 hodín (2 pracovné dni) a záverečného certifikačného testu.

Obsahová náplň akreditačného školenia je zobrazená v tabuľke č. 1.

Záverečný test prebehne na záver akreditačného školenia. Samotný test bude pozostávať z 25 odborných otázok, pokrývajúcich všetky témy, ktoré boli obsahom akreditačného školenia. Uchádzači majú na zodpovedanie všetkých otázok 90 minút. Za každú odpoveď môže uchádzač získať max. 2 body, celkový maximálny počet možných získaných bodov je 50. Pre úspešné absolvovanie certifikačného testu musí uchádzač získať minimálne 42 bodov.

**Tabuľka č. 1:** Obsahová náplň akreditačného školenia

| Problematika | Rozsah |
| --- | --- |
| 1. Legislatívne minimum   (Relevantné platné právne predpisy, Obchodný zákonník, zmluvné vzťahy, obchodný register ) | 2,5 hodiny |
| 1. Cloudové technológie a cloudové služby | 1,5 hodiny |
| 1. Prevádzka dátových centier | 1,5 hodiny |
| 1. Prevádzková bezpečnosť dátových centier | 2,5 hodiny |
| 1. Aspekty zmlúv SLA | 1 hodina |
| 1. Zákaznícka podpora | 1 hodina |
| 1. IT bezpečnosť a ochrana osobných údajov | 2 hodiny |
| 1. Špecifiká platforiem (IaaS, PaaS, SaaS) | 1 hodina |
| 1. Merateľnosť parametrov SLA | 1 hodina |
| 1. Administrácia hodnotenia cloudovej služby | 2 hodiny |
| **Spolu** | **16 hodín** |

Akreditačné školenia a hodnotenie ( hodnotiteľov na U2 ) záverečných certifikačných testov bude vykonávať kvalifikovaná právnická osoba na základe poverenia MIRRI.

### Ukončenie platnosti akreditácie alebo odobratie akreditácie hodnotiteľa

Platnosť akreditácie hodnotiteľa je 3 roky. Po uplynutí tejto doby musí hodnotiteľ prejsť opäť akreditačným procesom. Ak sa hodnotiteľ pred uplynutím doby platnosti akreditácie neprihlási na príslušné akreditačné školenie resp. nezareaguje na výzvu MIRRI na obnovenie akreditácie, platnosť akreditácie mu zaniká.

MIRRI môže hodnotiteľovi akreditáciu odňať, ak sa zistí závažné porušenie zásad objektívnosti, nezaujatosti a nestrannosti alebo sa zistí iné závažné porušenie povinností hodnotiteľa. MIRRI v takomto prípade vyčiarkne hodnotiteľa zo Zoznamu hodnotiteľov.

V prípade závažného porušenia povinností hodnotiteľa sa vyčiarknutý hodnotiteľ nemôže po dobu 5 rokov opätovne uchádzať o akreditáciu.